Opinjoni tal-Kumitat Ekonomiku u Soċjali Ewropew dwar “Proposta għal Rakkomandazzjoni tal-Kunsill dwar approċċ Ewropew għall-mikrokredenzjali għall-apprendiment tul il-ħajja u għall-impjegabbiltà”

(COM(2021) 770 final)

u “Proposta għal Rakkomandazzjoni tal-Kunsill dwar il-kontijiet individwali tal-apprendiment”

(COM(2021) 773 final)

(2022/C 323/11)

Relatur: Tatjana BABRAUSKIENĖ Korelatur: Mariya MINCHEVA

Konsultazzjoni Kummissjoni Ewropea, 21.1.2022 Bażi legali Artikolu 304 tat-Trattat dwar il-Funzjonament tal-Unjoni Ewropea Sezzjoni kompetenti Sezzjoni għax-Xogħol, l-Affarijiet Soċjali u ċ-Ċittadinanza Adottata fis-sezzjoni 3.5.2022 Adottata fil-plenarja 18.5.2022 Sessjoni plenarja Nru 569 Riżultat tal-votazzjoni (favur/kontra/astensjonijiet) 204/2/4

1. Konklużjonijiet u rakkomandazzjonijiet

1.1. Il-KESE jistieden għal darb’oħra lill-Kummissjoni Ewropea u lill-Istati Membri jsaħħu l-politiki dwar l-apprendiment għall-adulti biex jagħmlu tali apprendiment – inklużiv u ta’ kwalità tajba – għall-ħiliet għall-ħajja, dritt għall-adulti kollha u tintlaħaq u tinqabeż il-mira ta’ 60 % tal-parteċipazzjoni fl-apprendiment għall-adulti kull sena. L-implimentazzjoni effettiva tal-Pilastru Ewropew tad-Drittijiet Soċjali titlob ukoll li jiġu indirizzati n-nuqqas ta’ spariġġ fil-ħiliet u t-titjib tal-governanza u l-finanzjament għall-apprendiment għall-adulti, inkluż it-taħriġ tal-impjegati. Huwa importanti wkoll li l-investimenti, ir-riformi meħtieġa u d-djalogu soċjali effettiv immirati lejn it-trawwim tal-iżvilupp tal-ħiliet, f’konformità mal-ewwel prinċipju tal-Pilastru dwar id-dritt għat-taħriġ u għall-apprendiment tul il-ħajja, ikunu parti integrali mill-kuntest tas-Semestru Ewropew.

1.2. Il-KESE jfakkar fl-importanza tal-Opinjonijiet preċedenti tiegħu dwar l-apprendiment tul il-ħajja u l-apprendiment għall-adulti b’rabta mal-inizjattivi dwar il-kontijiet individwali tal-apprendiment u l-mikrokredenzjali. B’mod partikolari, jisħaq li “t-titjib tal-ħiliet u t-taħriġ mill-ġdid huma tal-akbar importanza għall-appoġġ tat-tranżizzjoni doppja ekoloġika u diġitali tal-industriji, u jeħtieġ li dawn jitqiesu bħala responsabbiltà soċjali u ekonomika sabiex jiġi żgurat taħriġ inklużiv għal impjiegi ta’ kwalità tajba, u tranżizzjoni ġusta għal kulħadd. Huma meħtieġa strateġiji industrijali li jħarsu ’l quddiem, inklużi politiki effettivi dwar il-ħiliet, biex jappoġġjaw it-titjib tal-ħiliet u t-taħriġ mill-ġdid tal-forza tax-xogħol. Dawn jistgħu jgħinu biex tiġi żgurata tranżizzjoni ġusta u soċjalment ġusta lejn ekonomija newtrali għall-klima permezz tal-ibbilanċjar tas-suq tax-xogħol li jikkontribwixxi għal diġitalizzazzjoni inklużiva u impjiegi ta’ kwalità għolja. Il-kumpaniji jeħtieġu appoġġ effettiv biex isaħħu u jiffinanzjaw l-istrateġiji tagħhom għat-titjib tal-ħiliet u t-taħriġ mill-ġdid tal-forzi tax-xogħol tagħhom biex iħeġġu l-innovazzjoni. Fl-istess ħin, l-interess ekonomiku u soċjali ġenerali għandu jiġi rrispettat. Il-ftehimiet kollettivi għandhom jiddeterminaw l-aċċess għal tipi differenti ta’ liv bi ħlas għall-edukazzjoni għall-ħtiġijiet personali u professjonali tal-ħaddiema” ( 1 ) . Fejn il-liv bi ħlas ma jkunx ġie maqbul bejn l-imsieħba soċjali u jkun fuq inizjattiva tal-gvern, dan għandu jiġi ffinanzjat mir-riżorsi pubbliċi.

1.3. L-invenzjoni u t-tixrid rapidi ta’ teknoloġiji ġodda jeħtieġ li jkunu akkumpanjati minn titjib tal-ħiliet u taħriġ mill-ġdid effettivi. L-investiment fl-apprendiment għall-adulti u fl-iżvilupp tal-ħiliet jista’ jkollu rwol kruċjali fl-irkupru ekonomiku u fil-bini ta’ Ewropa soċjali. Il-kontijiet tal-apprendiment individwali jistgħu jkunu biss wieħed mill-approċċi u l-għodod finanzjarji kkunsidrati mill-Istati Membri tal-UE u mill-imsieħba soċjali. Il-miżuri proposti ma għandhomx jissostitwixxu: il-forom eżistenti għall-għoti tat-taħriġ implimentati mill-impjegaturi u mis-servizzi tal-impjieg pubbliċi u privati; l-appoġġ pubbliku għall-istituzzjonijiet tal-edukazzjoni u tat-taħriġ; jew tipi oħra ta’ appoġġ. B’mod partikolari, il-fondi għat-taħriġ ġestiti mill-imsieħba soċjali huma mod effettiv biex jingħata t-taħriġ b’rispons għall-bżonnijiet identifikati fil-livell nazzjonali u settorjali.

1.4. Il-provvista ta’ forza tax-xogħol b’ħiliet suffiċjenti u impjegabbiltà mtejba hija kundizzjoni ewlenija biex in-negozji u s-soċjetà jirnexxu u jikbru, biex jimpjegaw lin-nies, u biex jikkontribwixxu għall-għanijiet tal-politika stabbiliti mill-Unjoni Ewropea. Diġà bħalissa jeżisti nuqqas ta’ spariġġ fil-ħiliet u nuqqas ta’ ħaddiema f’għadd ta’ setturi u reġjuni u dawn ser ikomplu jikbru. F’dan ir-rigward, l-Istati Membri u l-impjegaturi għandhom rwol importanti fil-finanzjament u l-inċentivar tal-parteċipazzjoni fit-taħriġ. L-iżvilupp tal-ħiliet għandu jirrifletti l-ħtiġijiet tas-swieq tax-xogħol jekk l-Ewropa trid issaħħaħ il-kompetittività fit-tul tagħha u l-kapaċità li tixpruna l-innovazzjoni, ħaġa li hija importanti kemm għan-negozji kif ukoll għall-impjegati.

1.5. Il-ħaddiema jaffaċċjaw bosta ostakli fl-aċċess għat-taħriġ. Jekk l-individwi jingħataw aktar kontroll fuq it-taħriġ tagħhom stess, huwa importanti li jiġi żgurat li jirċievu gwida u appoġġ effettivi biex jagħżlu u jaċċessaw korsijiet ta’ taħriġ li jkunu rilevanti għall-ħtiġijiet tagħhom. Dan jiżgura wkoll l-aħjar investiment fit-taħriġ peress li t-taħriġ ikun jirrifletti mill-qrib il-ħtiġijiet identifikati ta’ kull individwu. F’każ ta’ taħriġ orjentat lejn l-impjieg, approċċ purament individwalizzat jista’ jdgħajjef ir-rabta bejn il-finanzjament u l-kontenut tal-offerta ta’ taħriġ u b’hekk potenzjalment jissarraf f’taħriġ inqas orjentat lejn l-impjieg u għaldaqstant mhux adattat biżżejjed għall-ħtiġijiet tal-impjegaturi.

1.6. Il-KESE jaqbel mal-opinjoni tripartitika tal-Kumitat Konsultattiv għat-Taħriġ Vokazzjonali li tgħid li hemm bżonn li l-kundizzjonijiet għall-aċċess u għall-eliġibbiltà għat-taħriġ ikunu mfassla apposta għas-sitwazzjonijiet u r-realtajiet differenti permezz ta’ taħlita adatta ta’ arranġamenti. Il-KESE jistieden lill-Kummissjoni tirrispetta l-qsim tal-kompetenzi u l-prinċipju tas-sussidjarjetà, kif ukoll l-ispeċifiċitajiet nazzjonali u l-oqfsa legali ta’ kull Stat Membru. Meta jiġu adottati u implimentati l-proposti għall-kontijiet individwali tal-apprendiment u l-mikrokredenzjali, dawn għandhom ikunu kompatibbli mas-sistemi tas-CVET eżistenti tal-Istati Membri, mar-rwol tan-negozjar kollettiv, mar-regolamentazzjoni tal-kundizzjonijiet tax-xogħol u mal-intitolament għall-btajjel għall-impjegati.

1.7. Il-KESE jistieden lill-Kummissjoni u lill-Istati Membri jirrispettaw l-istrumenti nazzjonali u settorjali u l-iskemi ta’ finanzjament eżistenti, u jagħmlu distinzjoni bejn “dritt/intitolament”, termini li għadhom mhumiex definiti mil-liġi jew minn ftehimiet kollettivi f’ċerti pajjiżi u setturi, u “kont tat-taħriġ”. Il-KESE jitlob li l-proposti jiżguraw li l-adulti kollha, speċjalment dawk l-iżjed vulnerabbli, ikollhom id-dritt jaċċessaw taħriġ għall-impjegati effettiv, ta’ kwalità tajba u inkużiv, liv edukattiv bi ħlas, kwalifika sħiħa, il-validazzjoni ta’ apprendiment informali u mhux formali, u gwida u għoti ta’ pariri. L-Istati Membri qed jintalbu jtejbu s-sistemi ta’ apprendiment għall-adulti u tas-CVET tagħhom fejn meħtieġ, wara djalogu soċjali effettiv u konsultazzjoni mal-partijiet interessati rilevanti. Il-KESE jilqa’ l-fatt li l-kontijiet individwali tal-apprendiment jistgħu jintużaw għal taħriġ, validazzjoni u gwida għall-karriera.

1.8. Il-KESE jenfasizza l-importanza ta’ standards tal-kwalità fis-suq tat-taħriġ, b’mod partikolari rigward il-mikrokredenzjali, u l-vantaġġi u l-iżvantaġġi possibbli ta’ approċċi differenti għall-finanzjament tal-apprendiment għall-adulti (eż. kontijiet individwali tal-apprendiment), inkluż ir-relazzjoni tal-kostijiet mal-benefiċċji, il-piż u l-kostijiet amministrattivi, il-bidla miksuba fl-istatus (livell ta’ kwalifika formali ogħla), l-assigurazzjoni tal-kwalità, l-eżitu rilevanti għas-suq tax-xogħol, il-valur miżjud għall-iżvilupp tal-karriera u r-rata ta’ parteċipazzjoni tal-grupp fil-mira ewlieni ta’ persuni b’livell baxx ta’ kwalifiki. Il-KESE jiddispjaċih li l-Kummissjoni ma wettqitx valutazzjoni tal-impatt dwar il-mikrokredenzjali peress li l-proposta jista’ jkollha impatt fuq l-arranġamenti nazzjonali eżistenti, speċjalment fuq il-kwalifiki u l-ftehimiet kollettivi. F’dan ir-rigward, hemm bżonn jiġi żgurat djalogu soċjali effettiv u konsultazzjoni effettiva, inkluż mas-soċjetà ċivili organizzata, dwar jekk u kif l-inizjattivi Ewropej dwar il-kontijiet individwali tal-apprendiment u l-mikrokredenzjali jistgħu jkunu ta’ valur miżjud fit-titjib tas-sistemi ta’ taħriġ nazzjonali u settorjali.

1.9. Il-KESE jisħaq li l-katalgu tal-mikrokredenzjali tal-fornituri tal-VET għandu jiġi stabbilit bl-involviment tal-imsieħba soċjali u tal-fornituri tal-edukazzjoni u tat-taħriġ abbażi tal-istandards tal-kwalità tal-provvista. Il-katalgu għandu jinkludi l-eżiti tal-apprendiment tal-mikrokredenzjali u r-rikonoxximent tagħhom minn fornituri oħrajn ta’ edukazzjoni u taħriġ u mill-impjegaturi.

1.10. Il-KESE jfakkar fl-importanza tal-liv edukattiv bi ħlas ( 2 ) anke f’konformità mal-ILO 140 (irratifikata fi 11-il Stat Membru ( 3 ) ), u jinnota li l-proposta dwar il-kontijiet individwali tal-apprendiment għandha tkun kompatibbli mas-sistemi nazzjonali meta titlob lill-Istati Membri jfasslu sistemi b’rabta ma’ tali kontijiet għal skopijiet tas-suq tax-xogħol biss, peress li f’għadd ta’ Stati Membri l-liv edukattiv bi ħlas jista’ jintuża wkoll għal skopijiet ta’ żvilupp personali jew biex jiġi kkompletat programm ta’ studju (eż. grad universitarju).

1.11. Il-KESE jfakkar lill-Kummissjoni u lill-Istati Membri li l-involviment effettiv tal-imsieħba soċjali fil-governanza tal-apprendiment għall-adulti, it-taħriġ għall-impjegati u s-sistemi tal-liv edukattiv bi ħlas huwa essenzjali, inkluż il-promozzjoni ta’ azzjonijiet konġunti fost is-sħab soċjali. Jenfasizza wkoll l-importanza li jiġu kkonsultati l-organizzazzjonijiet tas-soċjetà ċivili rilevanti dwar l-apprendiment għall-adulti.

1.12. Il-KESE jistieden lill-Kummissjoni tappoġġja l-iskambju ta’ prattiki tajbin u ta’ apprendiment reċiproku bejn l-Istati Membri, bl-involviment tal-imsieħba soċjali. Il-fokus għandu jkun fuq kif l-aħjar jiġi żgurat aċċess effettiv għat-taħriġ u kif jistgħu jittejbu b’mod partikolari s-sistemi ta’ apprendiment għall-adulti u l-istrateġiji għall-ħiliet tal-Istati Membri, kif ukoll il-mekkaniżmi finanzjarji u t-tipi ta’ taħriġ tagħhom, inklużi l-mikrokredenzjali. Il-KESE jitlob ukoll li l-Kumitat Konsultattiv għat-Taħriġ Vokazzjonali tripartitiku jiġi involut fis-segwitu għall-proposti u li jieħu rwol attiv fir-rappurtar dwar l-implimentazzjoni tal-inizjattivi u fl-istabbiliment ta’ qafas ta’ monitoraġġ f’kooperazzjoni mal-Kumitat tal-Impjiegi.

1.13. Il-KESE jistieden lill-Istati Membri jorbtu l-inizjattivi dwar il-kontijiet individwali tal-apprendiment u l-mikrokredenzjali mal-implimentazzjoni tar-Rakkomandazzjoni tal-Kunsill tad-19 ta’ Diċembru 2016 dwar Perkorsi ta’ Titjib tal-Ħiliet: Opportunitajiet Ġodda għall-Adulti ( 4 ) . Dan jiżgura li l-adulti kollha b’livell baxx ta’ ħiliet u kwalifiki jkunu jistgħu jiżviluppaw il-ħiliet bażiċi u l-ħiliet professjonali tagħhom, u li jiġu ggwidati u mmotivati jieħdu sehem f’taħriġ biex itejbu ħajjithom u l-impjegabbiltà tagħhom u biex jiġi żgurat li 80 % tal-adulti jkollhom ħiliet diġitali bażiċi.

1.14. Rakkomandazzjoni tal-Kunsill dwar il-validazzjoni tat-tagħlim mhux formali u informali Il-KESE jfakkar li l-kontijiet individwali tal-apprendiment u sistemi finanzjarji simili jeħtiġilhom li jappoġġjaw l-aċċess għal korsijiet ta’ taħriġ rikonoxxuti u vvalidati u jippermettu lill-ħaddiema jieħdu sehem fi proċessi biex il-ħiliet u l-esperjenza tax-xogħol tagħhom jiġu vvalidati. Il-mikrokredenzjali jeħtiġilhom ikunu rikonoxxuti mill-awtoritajiet rilevanti bl-involviment tal-imsieħba soċjali. Il-KESE jsejjaħ għall-implimentazzjoni effettiva tar- ( 5 ) u biex jiġi allokat biżżejjed finanzjament pubbliku lis-sistemi ta’ validazzjoni f’kull pajjiż tal-UE. Billi jiżguraw li t-taħriġ jiġi rikonoxxut, l-impjegaturi u l-unions jistgħu jtejbu l-kwalifiki tal-ħaddiema u jistgħu jikkontribwixxu għall-iżvilupp tal-karriera tagħhom u għal tranżizzjoni ġusta fis-suq tax-xogħol.

1.15. Il-KESE huwa tal-fehma li huwa importanti li l-inizjattivi jindirizzaw il-ħtiġijiet tat-titjib tal-ħiliet u t-taħriġ mill-ġdid tal-adulti u tal-forza tax-xogħol kollha kemm hi (ħaddiema/impjegati/persuni li jaħdmu għal rashom) kif ukoll gruppi fil-mira oħra (eż. il-persuni qiegħda fit-tul, l-individwi inattivi, u speċifikament il-persuni li jirritornaw għax-xogħol wara l-liv tal-ġenituri ( 6 ) , il-persuni b’diżabilità, il-persuni rtirati, in-nisa, iż-żgħażagħ taħt it-30 sena u n-NEETs) sabiex ikollhom aċċess effettiv għal taħriġ ta’ kwalità tajba u inklużiv. Is-sitwazzjoni speċifika ta’ ħaddiema mhux standard u ta’ dawk li jaħdmu għal rashom jeħtieġ li tiġi indirizzata b’urġenza u kif imiss, b’rispett lejn ir-rwol ewlieni tal-imsieħba soċjali f’termini tat-taħriġ tal-impjegati. Ir-rwol tal-kumpaniji fl-appoġġ tat-taħriġ tal-ħaddiema tagħhom huwa essenzjali, bħal ma hu dak tal-Istati Membri fil-forniment tar-riżorsi li jiżguraw l-aċċess għall-apprendiment għall-adulti. Peress li 90 % tat-taħriġ relatat mal-impjiegi fl-UE huwa ffinanzjat mill-impjegaturi ( 7 ) , l-impenn u r-rwol pożittiv tagħhom fl-iżvilupp tal-ħiliet jeħtieġ li jiġi rikonoxxut bis-sħiħ u appoġġjat mill-UE.

1.16. Il-KESE jistieden lill-Istati Membri jeżaminaw strumenti possibbli għall-portabbiltà tal-kontijiet individwali tal-apprendiment, pereżempju billi jistabbilixxu ftehimiet bilaterali. Il-KESE jitlob l-inklużjoni ta’ “sistema tal-governanza bl-involviment tal-imsieħba soċjali” fost l-istandards tal-kwalità għall-mikrokredenzjali tal-UE u jitlob li l-mikrokredenzjali jiġu kkunsidrati flimkien mal-kwalifiki sħaħ u t-taħriġ għall-impjegati. Il-KESE jitlob li l-fornituri tat-taħriġ jippubblikaw katalgi tal-mikrokredenzjali li joffru, inklużi l-eżiti tal-apprendiment, u l-politika tagħhom dwar ir-rikonoxximent tal-mikrokredenzjali minn fornituri u kumpaniji oħra. It-titjib tal-aċċess għall-forom kollha ta’ edukazzjoni u taħriġ ta’ kwalità tajba u inklużivi (inklużi l-mikrokredenzjali) għall-istudenti kollha, inklużi gruppi żvantaġġati u vulnerabbli huwa importanti biex jiġi żgurat aċċess ugwali għal programmi ta’ studju u kwalifiki sħaħ. Għandu jingħata appoġġ effiċjenti (finanzjarju u mhux finanzjarju) lil persuni f’forom ta’ xogħol mhux standard, sabiex ikunu jistgħu jaċċessaw korsijiet, inklużi l-mikrokredenzjali, għall-iżvilupp professjonali u l-mobbiltà, u jiġu żgurati l-aċċessibbiltà u l-użu ta’ materjali u għodod ta’ taħriġ, kemm jekk ikunu virtwali kif ukoll jekk le b’konformità mad-Direttiva (UE) 2016/2102 tal-Parlament Ewropew u tal-Kunsill ( 8 )

2. Kummenti ġenerali

2.1. Fl-10 ta’ Diċembru 2021, il-Kummissjoni Ewropea ppubblikat il-Proposta għal Rakkomandazzjoni tal-Kunsill dwar il-kontijiet individwali tal-apprendiment ( 9 ) u l-Proposta għal Rakkomandazzjoni tal-Kunsill dwar approċċ Ewropew għall-mikrokredenzjali għall-apprendiment tul il-ħajja u għall-impjegabbiltà ( 10 ) . Dawn l-inizjattivi għandhom l-għan li jappoġġjaw il-Pjan ta’ Azzjoni tal-Pilastru Ewropew tad-Drittijiet Soċjali li jiffissa mira ġdida li mill-anqas 60 % tal-adulti għandhom jieħdu sehem f’taħriġ kull sena sal-2030. Dan sabiex jiġi żgurat li kulħadd ikollu “d-dritt għal edukazzjoni, taħriġ u tagħlim tul il-ħajja ta’ kwalità u inklussivi” (prinċipju 1), “[i]rrispettivament mit-tip u d-durata tar-relazzjoni tax-xogħol” (prinċipju 5), inkluż id-dritt li kulħadd “jittrasferixxi l-intitolamenti ta’ taħriġ matul tranżizzjonijiet professjonali” (prinċipju 4). Huwa importanti wkoll li l-investimenti, ir-riformi meħtieġa u d-djalogu soċjali effettiv immirati lejn it-trawwim tal-iżvilupp tal-ħiliet, f’konformità mal-ewwel prinċipju tal-Pilastru Ewropew tad-Drittijiet Soċjali dwar id-dritt għat-taħriġ u għall-apprendiment tul il-ħajja, ikunu parti integrali mill-kuntest tas-Semestru Ewropew.

2.2. Bil-għan li jikkontribwixxi għall-proposta dwar kontijiet individwali tal-apprendiment, fis-16 ta’ Awwissu 2021, il-Kumitat Konsultattiv dwar it-Taħriġ Vokazzjonali tripartitiku tal-gvernijiet u tal-imsieħba soċjali adotta opinjoni dwar il-kontijiet individwali tal-apprendiment u t-tisħiħ tal-għoti ta’ taħriġ fl-Ewropa ( 11 ) . Din l-opinjoni tripartitika ttenni li l-pandemija tal-COVID-19, id-diġitilizzazzjoni u d-dekarbonizzazzjoni qed ikollhom impatt enormi fuq l-ekonomija Ewropea, l-industriji u l-forza tax-xogħol Ewropea li qed jaffaċċjaw sfida kbira biex jadattaw għal xogħol li qed jinbidel malajr. Il-pandemija ħaffet il-pass ta’ bidliet strutturali f’ħafna setturi, u żiedet ir-ritmu tat-trasformazzjonijiet ekoloġiċi u diġitali. Dan jingħaqad mal-isfidi kurrenti tal-bidla demografika, il-ħtiġijiet ġodda ta’ taħriġ u n-nuqqas ta’ spariġġ fil-ħiliet. L-opinjoni tripartitika tenfasizza wkoll li meta jiġu kkunsidrati r-realtajiet kollha tas-suq tax-xogħol, jeħtieġ li l-kundizzjonijet għall-aċċess u għall-intitolament għal taħriġ jitfasslu apposta skont sitwazzjonijiet u realtajiet differenti permezz ta’ taħlita adatta ta’ arranġamenti.

2.3. Il-proġett Ewropew tal-2021 tal-imsieħba soċjali dwar il-ħiliet, l-innovazzjoni u t-taħriġ jidentifika wkoll fost is-sejbiet tiegħu li l-intrapriżi u l-ħaddiema għandhom rwol kruċjali fl-innovazzjoni u fl-iżvilupp ta’ ħiliet u kompetenzi ġodda pprovduti mit-taħriġ tal-impjegati, u li huma kruċjali biex jadattaw għal ambjent li qed jinbidel. Għaldaqstant, l-għoti ta’, u l-aċċess għal, taħriġ tal-impjegati li jwieġeb għall-ħtiġijiet tal-impjegaturi u tal-ħaddiema għall-iżvilupp ta’ teknoloġiji innovattivi u mudelli tan-negozju u li jippermetti lill-ħaddiema jsibu u jżommu impjiegi li jikkorrispondu għall-ħiliet, l-aspettattivi u l-kompetenzi tagħhom huwa vitali ( 12 ) . Għal dan il-għan, sfida ewlenija hija sabiex isiru disponibbli għodod differenti, inklużi vawċers, liv għat-taħriġ edukattiv bi ħlas (bil-liġi jew permezz ta’ ftehimiet kollettivi), kontijiet tat-taħriġ personali jew fondi tat-taħriġ (transindustrijali jew settorjali), interoperabbli u allinjati mal-qafas istituzzjonali speċifiku tal-pajjiż ( 13 )

2.4. Il-leġiżlazzjoni nazzjonali u/jew il-ftehimiet kollettivi jiżguraw id-dritt tal-individwu għal edukazzjoni u taħriġ, inkluż l-apprendiment u t-taħriġ għall-adulti, u liv edukattiv bi ħlas għal taħriġ rilevanti għax-xogħol f’ċerti Stati Membri. Fl-Ewropa, l-imsieħba soċjali, id-djalogu soċjali u n-negozjar kollettiv għandhom rwol kruċjali biex jiġi ffaċilitat l-aċċess effettiv tal-impjegati għal taħriġ b’modi differenti f’kull pajjiż. Jistgħu jikkunsidraw l-approċċi eżistenti nazzjonali u/jew settorjali jew approċċi alternattivi oħrajn għal mudell tal-kontijiet individwali tal-apprendiment biex ikunu adattati aħjar għat-trawwim tal-għoti tat-taħriġ fi ħdan il-kuntest nazzjonali. L-involviment effettiv tal-imsieħba soċjali nazzjonali u settorjali f’dan ir-rigward għandu jkun rispettat u żgurat.

2.5. Oqfsa diversi legali u/jew ta’negozjar kollettiv jirriflettu l-għażla ta’ kull Stat Membru li jadotta u jimplimenta l-politiki ta’ taħriġ tiegħu stess u jkompli jibni fuq mekkaniżmi eżistenti ta’ finanzjament. B’dan il-mod, kont individwali tal-apprendiment jista’ jkun biss wieħed mill-approċċi u l-għodod finanzjarji kkunsidrati mill-Istati Membri tal-UE u mill-imsieħba soċjali. Approċċ wieħed tajjeb għal kulħadd mhux ser jirnexxi u s-sistemi ta’ taħriġ u l-karatteristiċi settorjali distintivi tal-Istati Membri jridu jiġu rispettati. Id-deċiżjoni dwar jekk jiġix adottat il-kont individwali tal-apprendiment jew le bħala wieħed mill-mekkaniżmi għall-għoti u l-finanzjament tat-taħriġ għandha tibqa’ kompletament fil-kompetenza tal-Istati Membri bl-istess mod li s-suq tat-taħriġ huwa regolat fil-livell nazzjonali. Il-KESE jenfasizza li l-Istati Membri, f’konsultazzjoni mal-imsieħba soċjali, ukoll għandhom il-libertà jiddeċiedu li ma jadottawx approċċ ta’ kont individwali tal-apprendiment u jistgħu minflok jadattaw jew ikomplu jiżviluppaw l-approċċi eżistenti tagħhom għall-għoti tat-taħriġ.

2.6. Il-KESE jfakkar li “Jenħtieġ li l-miżuri deskritti f’din ir-Rakkomandazzjoni ma jissostitwixxux l-għoti ta’ taħriġ mill-impjegaturi, mis-servizzi pubbliċi u privati tal-impjiegi, l-appoġġ pubbliku għall-istituzzjonijiet tal-edukazzjoni u t-taħriġ jew tipi oħra ta’ appoġġ” ( 14 ) . Il-KESE jaqbel li r-Rakkomandazzjoni “jenħtieġ li ma twaqqaf[x] [lill-Istati Membri]milli jżommu jew jistabbilixxu dispożizzjonijiet aktar avvanzati dwar l-apprendiment/it-taħriġ għall-adulti minn dawk rakkomandati” ( 15 ) fir-Rakkomandazzjoni u li “jenħtieġ li [din ir-Rakkomandazzjoni] ma tillimitax l-awtonomija tas-sħab soċjali fejn dawn ikunu responsabbli għall-istabbiliment u l-ġestjoni ta’ skemi ta’ taħriġ” ( 16 )

2.7. Il-KESE jirreferi għall-Opinjoni reċenti tiegħu ( 17 ) li tgħid li “l-invenzjoni (…) u t-tixrid [rapidi] ta’ teknoloġiji ġodda jeħtieġ li jkunu akkumpanjati minn titjib tal-ħiliet u taħriġ mill-ġdid effettivi. Il-KESE jenfasizza li l-impatt tal-kriżi tal-COVID-19 fuq is-soċjetà u l-ekonomija tal-Ewropa kompla jenfasizza l-importanza ta’ politiki effettivi dwar l-edukazzjoni u t-taħriġ u impjiegi ta’ kwalità għolja fl-appoġġ għal irkupru u reżiljenza soċjali u ekonomiċi ġusti u sostenibbli, li huma kruċjali biex jgħinu lill-Ewropa tegħleb il-konsegwenzi tal-pandemija. L-investiment fit-tagħlim għall-adulti u fl-iżvilupp tal-ħiliet jista’ jkollu rwol kruċjali fl-irkupru ekonomiku u f’Ewropa soċjali”.

2.8. Il-KESE jfakkar li l-ostakli għall-adulti u għall-ħaddiema biex jaċċessaw it-taħriġ huma ħafna, inklużi n-nuqqas ta’ ħin, finanzjament, motivazzjoni, gwida ta’ kwalità u għoti ta’ pariri mhux suffiċjenti, xi kultant in-nuqqas ta’ taħriġ ta’ kwalità disponibbli, ta’ appoġġ mill-post tax-xogħol (sostituzzjoni) speċjalment fl-SMEs u n-nuqqaas ta’ rispett tal-bilanċ bejn ix-xogħol u l-ħajja privata. Huwa importanti li l-individwi jingħataw il-kontroll tat-taħriġ tagħhom stess meta jkun hemm garanzija ta’ appoġġ effettiv għalihom biex jaċċessaw u jsegwu taħriġ rilevanti għas-suq tax-xogħol. Dan jinkludi l-appoġġ għall-individwi billi jiġu pprovduti pariri u gwida dwar tipi adatti ta’ taħriġ. Il-ħaddiema jeħtieġu aċċess għal taħriġ fil-kumpanija stess u l-ħaddiema b’livell baxx ta’ ħiliet jeħtieġu appoġġ immirat speċjalment b’rabta mat-taħriġ online. It-taħriġ online joffri ħafna opportunitajiet biex jitwessa’ l-aċċess għall-apprendiment għall-adulti, iżda l-ħaddiema b’livell baxx ta’ ħiliet jista’ ma jkollhomx il-ħiliet biex jieħdu vantaġġ minn dan it-tip ta’ taħriġ u jistgħu jkunu jeħtieġu appoġġ addizzjonali ( 18 )

2.9. Sabiex jiġu indirizzati l-ostakli differenti għall-aċċess għat-taħriġ u tiżdied il-motivazzjoni tal-adulti sabiex jipparteċipaw f’taħriġ, l-ostakli għandhom jiġu kkunsidrati wkoll mill-perspettiva tal-istatus tal-impjieg u tal-edukazzjoni tal-individwu. L-istrument għandu jiġi appoġġjat bl-għoti ta’ gwida u pariri effettivi. L-istrateġija tal-ħidma biex jintlaħqu n-nies jeħtieġ li titjieb. Sabiex jitnaqqas in-nuqqas ta’ spariġġ eżistenti fil-ħiliet, il-ħtiġijiet tat-taħriġ iridu jiġu identifikati bil-quddiem u l-korsijiet tat-taħriġ iridu jkunu immirati kif imiss. Huma meħtieġa wkoll sistemi ta’ appoġġ għall-apprendiment komprensivi biex jiġu żgurati sinerġiji aktar b’saħħithom bejn l-inċentivi finanzjarji, is-servizzi ta’ gwida, u l-aċċess għall-proċeduri ta’ validazzjoni u rikonoxximent ( 19 )

2.10. Il-KESE huwa mħasseb li approċċ purament individwalizzat jista’ jdgħajjef ir-rabta bejn il-finanzjament u l-kontenut tal-offerta ta’ taħriġ u b’hekk potenzjalment jissarraf f’taħriġ inqas orjentat lejn l-impjieg u għaldaqstant mhux adattat biżżejjed għall-ħtiġijiet tal-impjegaturi. Peress li 90 % tat-taħriġ relatat mal-impjieg fl-UE huwa ffinanzjat mill-impjegaturi ( 20 ) , l-impenn u r-rwol pożittiv tagħhom għall-iżvilupp tal-ħiliet jeħtieġ li jkun rikonoxxut bis-sħiħ u appoġġjat mill-UE. L-imsieħba soċjali għandhom rwol ewlieni x’jaqdu biex, ilkoll flimkien, irawmu l-għoti tat-taħriġ u l-parteċipazzjoni fih. B’mod partikolari, il-fondi għat-taħriġ ġestiti mill-imsieħba soċjali huma mod effettiv biex jingħata taħriġ b’rispons għall-ħtiġijiet identifikati fil-livell nazzjonali u settorjali. Il-kontributi finanzjarji u mhux finanzjarji tal-individwi għandhom ikunu rikonoxxuti u appoġġjati.

2.11. Il-KESE jirrikonoxxi r-rwol komplementari li jista’ jkollhom l-mikrokredenzjali biex jestendu l-aċċess għat-titjib tal-ħiliet u t-taħriġ mill-ġdid filwaqt li jqisu l-ħtiġijiet tas-suq tax-xogħol li qed jevolvu. Il-KESE jilqa’ wkoll il-fatt li l-Istati Membri huma inkoraġġuti jorbtu l-mikrokredenzjali mal-politiki dwar l-impjieg tagħhom, inklużi politiki attivi dwar is-suq tax-xogħol, bil-għan li jgħinu biex jitnaqqas in-nuqqas ta’ spariġġ fil-ħiliet fis-setturi u r-reġjuni filwaqt li jirrispettaw l-aċċess għal kwalifiki sħaħ. Rigward il-“kumulabbiltà” tal-mikrokredenzjali, il-KESE jensfasizza li dawn ma għandhomx jitqiesu bħala sostitut għal kwalifiki sħaħ. Għalhekk, l-Istat Membri għandhom jiġu inkoraġġuti jinkludu l-mikrokredenzjali fl-oqfsa nazzjonali tal-kwalifiki. L-imsieħba soċjali għandhom ikunu involuti fit-tfassil ta’ dan fil-livell nazzjonali u fir-riflessjoni dwar kif il-mikrokredenzjali jistgħu jiġu rikonoxxuti u miżjuda mal-kwalifiki parzjali.

2.12. Il-mikrokredenzjali jistgħu jkunu importanti biex jgħinu lill-adulti jtejbu u jitħarrġu mill-ġdid il-ħiliet tagħhom jew jagħmlu t-tranżizzjoni lejn opportunitajiet ta’ xogħol ġodda meta l-istandards tal-kwalità tal-mikrokredenzjali jkunu definiti sew u spjegati b’mod ċar lill-istudenti. Filwaqt li l-mikrokredenzjali jistgħu jkunu forma ta’ taħriġ li hija aċċessata permezz ta’ kont individwali potenzjali tal-apprendiment, dawn għandhom jiġu meqjusa bħala separati minn kont individwali tal-apprendiment u bħala parti mis-sett ta’ għodod addizzjonali għall-apprendiment kontinwu. Il-KESE jilqa’ wkoll il-fatt li fost il-fornituri tal-mikrokredenzjali, l-abbozz ta’ rakkomandazzjoni jirrikonoxxi lill-imsieħba soċjali u jistieden lill-Istati Membri biex jippromovu l-iżvilupp ta’ mikrokredenzjali mfassla u approvati mir-rappreżentanti tal-impjegaturi u tal-ħaddiema permezz tad-djalogu soċjali.

3. Kummenti speċifiċi

3.1. Il-moviment ħieles tal-ħaddiema jista’ jgħin fl-indirizzar tal-isfidi tan-nuqqas ta’ spariġġ fil-ħiliet u n-nuqqas ta’ ħiliet. Ir-regolamenti dwar ir-rekwiżiti tal-kwalifiki jridu jibqgħu kompetenza nazzjonali bl-involviment tal-imsieħba soċjali, pereżempju, fil-validazzjoni tal-ħiliet, inklużi l-mikrokredenzjali, u filwaqt li jitnaqqas l-għadd ta’ professjonijiet regolati. It-tlaqqigħ aħjar ta’ nazzjonali ta’ pajjiżi terzi b’ħiliet speċjalizzati ma’ pożizzjonijiet vakanti li jirrikjedu livelli differenti ta’ kwalifiki u snin ta’ esperjenza tax-xogħol jista’ jaqdi rwol ukoll. Il-pakkett li jmiss tal-Kummissjoni dwar il-ħiliet u t-talent ( 21 ) , inklużi x-xenarji possibbli għal Riżerva ta’ Talent tal-UE jista’ jkollu rwol importanti f’dan ir-rigward.

3.2. Il-ftehimiet kollettivi huma mezz importanti li permezz tiegħu l-għoti ta’ liv edukattiv bi ħlas jista’ jrawwem l-aċċess tal-ħaddiema għal taħriġ rilevanti għas-suq tax-xogħol. Dawn il-ftehimiet għandhom rwol partikolarment importanti fl-identifikazzjoni ta’ modi kif jiġi aċċessat il-liv edukattiv bi ħlas għall-ħaddiema f’SMEs li tipikament jesperjenzaw telf akbar tal-kapaċità produttiva meta l-ħaddiema jkunu assenti minħabba t-taħriġ. Importanti li wieħed jisħaq li l-inizjattivi leġiżlattivi fil-livell tal-UE jew nazzjonali ma jridux jikkompromettu l-proċess ta’ negozjar kollettiv jew l-awtonomija tal-imsieħba soċjali fis-sejbien ta’ soluzzjonijiet għal kwistjonijiet li huma importanti biex is-swieq tax-xogħol nazzjonali jiffunzjonaw sew, inkluż soluzzjonijiet għall-iżvilupp tal-ħiliet u għat-tranżizzjonijiet, u impjiegi ta’ kwalità għal ħaddiema fil-kuntest tat-tranżizzjoni.

3.3. Il-KESE jenfasizza l-importanza ta’ standards tal-kwalità fis-suq tat-taħriġ, b’mod partikolari rigward il-mikrokredenzjali u l-vantaġġi u żvantaġġi possibbli ta’ approċċi differenti għall-finanzjament tal-apprendiment għall-adulti, eż. il-kontijiet individwali tal-apprendiment, inklużi l-proporzjon kostijiet-benefiċċji, il-piż u l-kostijiet amministrattivi, il-bidla miksuba fl-istatus (livell ta’ kwalifika formali ogħla), l-assigurazzjoni tal-kwalità, l-eżitu rilevanti għas-suq tax-xogħol, il-valur miżjud għall-iżvilupp tal-karriera u r-rata ta’ parteċipazzjoni tal-grupp fil-mira ewlieni ta’ persuni bi kwalifiki baxxi. Dan huwa meħtieġ sabiex jiġi żgurat djalogu soċjali effettiv u konsultazzjoni effettiva, inkluż mas-soċjetà ċivili organizzata, dwar jekk u kif l-inizjattivi Ewropej dwar il-kontijiet individwali tal-apprendiment u l-mikrokredenzjali jistgħu jkunu ta’ valur miżjud biex jitjiebu s-sistemi ta’ taħriġ nazzjonali u settorjali. Il-KESE jisħaq li l-katalgu tal-mikrokredenzjali tal-fornituri tal-VET għandu jiġi stabbilit bl-involviment tal-imsieħba soċjali u tal-fornituri tal-edukazzjoni u tat-taħriġ abbażi tal-istandards ta’ kwalità tal-forniment. Il-katalgu għandu jinkludi l-eżiti tal-apprendiment tal-mikrokredenzjali u r-rikonoxximent tagħhom minn fornituri oħrajn ta’ edukazzjoni u taħriġ u mill-impjegaturi.

3.4. Il-KESE jqis li huwa importanti li l-inizjattivi jindirizzaw il-ħtiġijiet ta’ titjib tal-ħiliet u taħriġ mill-ġdid tal-adulti u tal-forza tax-xogħol inġenerali (ħaddiema/impjegati/persuni li jaħdmu għal rashom) kif ukoll ta’ gruppi fil-mira oħrajn (eż. persuni qiegħda fit-tul, individwi inattivi, persuni b’diżabbiltà u NEETs) sabiex huma wkoll ikollhom aċċess għal taħriġ ta’ kwalità tajba, effettiv u inklużiv li jappoġġja l-impjegabbiltà tagħhom. F’dan ir-rigward, huwa essenzjali l-appoġġ tal-Istati Membri fl-iżgurar tar-riżorsi għall-aċċessar tal-apprendiment għall-adulti. B’mod parallel, ir-rwol tal-kumpaniji fl-appoġġ għat-taħriġ rilevanti għax-xogħol tal-ħaddiema tagħhom għadu vitali. Is-sitwazzjoni partikolari ta’ ħaddiema mhux standard u ta’ dawk li jaħdmu għal rashom, li ma tistax tissolva bil-kontijiet individwali tal-apprendiment u l-mikrokredenzjali biss, jeħtieġ li tiġi indirizzata b’mod urġenti u kif imiss, filwaqt li jiġi rispettat ir-rwol ewlieni tal-imsieħba soċjali f’termini tat-taħriġ tal-impjegati.

Brussell, it-18 ta’ Mejju 2022. Christa SCHWENG Il-President tal-Kumitat Ekonomiku u Soċjali Ewropew

(1) ĠU C 374, 16.9.2021, p. 16.

(2) ĠU C 374, 16.9.2021, p. 16.

(3) Data uffiċċjali tal-ILO disponibbli hawn.

(4) ĠU C 484, 24.12.2016, p. 1.

(5) ĠU C 398, 22.12.2012, p. 1.

(6) https://www.europarl.europa.eu/RegData/etudes/STUD/2020/658190/IPOL_STU(2020)658190_EN.pdf (mhux disponibbli bil-Malti).

(7) Adult learning statistical synthesis report, KE, 2020/082020 (mhux disponibbli bil-Malti).

(8) Id-Direttiva (UE) 2016/2102 tal-Parlament Ewropew u tal-Kunsill tas-26 ta’ Ottubru 2016 dwar l-aċċessibbiltà tas-siti elettroniċi u tal-applikazzjonijiet mobbli tal-korpi tas-settur pubbliku (ĠU L 327, 2.12.2016, p. 1).

(9) COM(2021) 773 final.

(10) COM(2021) 770 final.

(11) https://ec.europa.eu/social/main.jsp?langId=es&catID=1223&furtherNews=yes&newsId=10081

(12) BusinessEurope: “Skills, innovation and the provision of, and access to training” (mhux disponibbli bil-Malti).

(13) Cedefop's financing adult learning database (mhux disponibbli bil-Malti).

(14) COM(2021)773 final.

(15) COM(2021)773 final.

(16) COM(2021)773 final.

(17) ĠU C 374, 16.9.2021, p. 16.

(18) OECD: “Building back better: enhancing equal access to opportunities for all” (mhux disponibbli bil-Malti).

(19) Cedefop (2020), Empowering people to cope with change (mhux disponibbli bil-Malti).

(20) Adult learning statistical synthesis report, KE, 2020/082020 (mhux disponibbli bil-Malti).

(21) Previst għal April 2022.